Punkteca kaprimulgo

La Punkteca kaprimulgo aŭ Lentuga kaprimulgo, Caprimulgus tristigma, estas birda specio de la familio de kaprimulgedoj, kiu vivas kaj reproduktiĝas en Afriko kun ampleksa sed disa distribuado tra tropikoj.

Teritorio kaj habitato
Tiu specio troveblas ĉie en subsahara Afriko en lokalizitaj populacioj. Ĝi estas malabunda en okcidenta Afriko, ekzistanta pli ofte en Orienta Afriko. En la suda parto de la kontinento, ĝi estas tutjara loĝanto de la pli malvarmaj kaj pli sekaj areoj, vivante plej ofte en Zimbabvo, norda kaj orienta Bocvano, okcidenta Mozambiko, kaj orienta Sudafriko.

Ĝi estis trovita en Angolo, Benino, Bocvano, Burkino, Burundo, Kameruno, Centrafrika Respubliko, Respubliko Kongo, Demokratia Respubliko Kongo, Eburbordo, Esvatinio, Etiopio, Gabono, Ganao, Gvineo, Kenjo, Liberio, Malavio, Malio, Mozambiko, Namibio, Niĝerio, Niĝero, Ruando, Sieraleono, Sudafriko, Suda Sudano, Tanzanio, Togolando, Ugando, Zambio, kaj Zimbabvo.

Aspekto
La Punkteca kaprimulgo estas granda, fortika specio de kaprimulgo kun longaj flugiloj kaj relative mallongaj vostoj. Ili malhavas iujn ajn elstarajn markojn kaj prezentiĝas malhelgrizaj aŭ preskaŭ nigraj de malproksime. Je pli proksima distanco, blankaj, cinamokoloraj, kaj pale sablokoloraj lentugoj videblas sur la supraj partoj de plenkreskuloj. Iliaj subaj partoj estas tipe malhelbrunaj kun blankeca kaj cinama stria ŝablono. Ilia plumaro disponigas bonegan kamuflaĵon por ŝtonaj surfacoj.

Ili estas sekse dimorfaj. Dumfluge, maskloj montras malgrandajn blankajn makulojn sur la kvar eksteraj primaraj kaj iliaj du eksteraj vostoplumoj havas blankajn pintojn. Inoj havas 3 ĝis 4 pli malgrandajn blankajn makulojn sur siaj eksteraj primaraj kaj ne havas blankajn sur siaj eksteraj vostoplumoj. Ĉe ambaŭ seksoj, kiam la flugiloj estas falditaj, la blankaj makuloj ĝenerale ne estas videblaj.

Voĉo
Ĉi tiu specio kantas frumatene kaj vespere, same kiel dum lunlumaj noktoj. La kanto povas esti varia sed estas tipe en la formo de fajfo konsistanta el du aŭ tri ŭoŭ-notoj. Ĝi estas kutime ripetita dum 30 sekundoj aŭ pli samtempe. De malproksime, ĝi povas soni kiel hundo bojanta.

La fluga aŭ minaca voko konsistas el du aŭ tri ŭok-sonoj liveritaj je malalta frekvenco. La alarmalvoko estas jelpanta englutosono. Por distraj montroj, la birdo elsendas mildajn grok-grok grumblojn.

Kutimaro
Tiu specio estas krepuskula kaj noktula. Dum la tago, ĝi ripozas sur nudaj aŭ liken-kovritaj rokaj surfacoj, kiuj povas esti situantaj en malfermaj aŭ en vegetaĵaj areoj. Ili povas toleri surfactemperaturojn de ĝis 60 °C. Nokte ili manĝas en proksimaj maldensarbaroj aŭ malfermaj areoj. Ili ankaŭ ofte sidas en la mezo de vojoj nokte.

Esplorado montris ke tiu specio havas la kapablon eniri torporon dum la plej malvarmaj, plej sekaj partoj de sia ĉiujara ciklo.

Manĝado
Ilia dieto ĉefe konsistas el flugaj insektoj kiel tineoj, termitoj kaj skaraboj. Aliaj manĝaĵoj kiuj estis registritaj kiel parto de sia dieto inkludas papiliojn, blatojn, mantedojn, lacedojn, akridojn, abelojn, vespojn kaj formikojn. Dum la vintro, agadniveloj estas signife reduktitaj pro grandaj laŭsezonaj fluktuoj en disponeblo de manĝresursoj. Pro la grandeco de sia gapo, kiu estas pli granda ol tiuj de iu ajn alia kaprimulgo, tiu specio kapablas tute gluti 3,5 cm longajn insektojn.

Ili manĝas ĉe krepusko, tagiĝo, kaj foje en lunlumaj noktoj super ŝtonaj pejzaĝoj, rompita grundo, kaj brutopaŝtejoj. Ili akcipitras flugantajn insektojn dum mallongaj flugoj eksteren kaj poste glitas reen al siaj ripozejoj situantaj sur rokoj aŭ ĉe rokaj bordoj.

Reproduktado
Tiu specio estas monogama, kun parligoj kiuj estas sufiĉe longdaŭraj. En unu kazo, oni trovis parligon daŭrantan 3 jarojn. Ili tendencas elmontri fortan ej-fidelecon kaj ofte reuzi la samajn nestolokojn jaron post jaro. Ili estas rokloĝantaj reproduktuloj, konstruantaj siajn nestojn en dezertaj, naturaj kavaĵoj ene de rokformacioj kiuj povas esti parte ombritaj aŭ tute neombritaj. Ventblovitaj plantoj kaj ŝtonpecetoj ofte plenigas iliajn nestajn kavaĵojn.

En orienta Afriko, ovodemeta sezono estas aŭ de septembro ĝis novembro aŭ de majo ĝis junio, depende de la regiono. En suda Afriko, ovodemetado tendencas okazi inter aŭgusto kaj decembro, kun pintoj okazantaj de septembro ĝis novembro. En Niĝerio, ovodemetado okazas inter januaro kaj majo. Se oni perdas la unuan ovodemtaton, ili kutime metas anstataŭan ovodemetadon. Ili ankaŭ povas meti duan ovodemetadon post la elnestiĝo de la unua idaro. Inoj demetas du ovojn en sinsekvaj tagoj. Kovado daŭras 18,5 ĝis 20 tagojn kaj estas farata de inoj tage kaj parte de maskloj dum la nokto. La idoj estas sufiĉe moveblaj ene de 24 horoj post eloviĝo kaj estas zorgataj de ambaŭ gepatroj. La ino kovas tage, dum nokte, ŝi alternas kun la masklo por kovi kaj manĝigi la idojn. La idoj estas tre bone kamuflitaj kaj miksiĝas kun la ĉirkaŭaj rokoj. Ili faras sian unuan flugon je 19 ĝis 20 tagoj aĝaj.

Konservostatuso
Kvankam la tutmonda populacio ne estis kvantigita, la populacio supozeble estas stabila, kun relative oftaj ekzistoj ĉie en la plej granda parto de sia teritorio. Ĝi estas klasifikita kiel Malplej Zorgiga.

 Referencoj 

 Eksteraj ligiloj 

 Punkteca kaprimulgo - Speciteksto en The Atlas of Southern African Birds.

Kategorio:Kaprimulgoformaj
Kategorio:Birdoj de Afriko